ไฟแนนเชียลไดเจสต์
BJC กำไร 665 ล้านบาท เพิ่มเล็กน้อย
10 พ.ค. 2556

BJC กำไร 665 ล้านบาท เพิ่มเล็กน้อย
บริษัท เบอร์ลี่ ยุคเกอร์ (BJC) แจ้งกำไรสุทธิไตรมาสแรก ปี 2556 จำนวน 665.28 ล้านบาท กำไรต่อหุ้น 0.42 บาท เพิ่มขึ้น 0.9% จากช่วงเดียวกันปีก่อนกำไรสุทธิ 645.27 ล้านบาท กำไรต่อหุ้น 0.41 บาท 
บริษัทมีรายได้จากการขายและบริการ 10,359 ล้านบาท เพิ่มขึ้น 17.2% จากช่วงเดียวกันของปีก่อน และ 7.7% จากไตรมาส 4 ปี 2555 กำไรจากการดำเนินงาน 990 ล้านบาท ลดลง 1.3% จากช่วงเดียวกันของปีก่อน และเพิ่มขึ้น 8.1% จากไตรมาส 4 ปี 2555
โกลว์พลังงานกำไรเติบโต 63%
บริษัท โกลว์ พลังงาน (GLOW) กำไรสุทธิไตรมาสแรก ปี 2556 จำนวน 2,492.01 ล้านบาท กำไรต่อหุ้น 1.70 บาท เพิ่มขึ้น 63% จากช่วงเดียวกันของปีก่อนมีกำไรสุทธิ 1,522.95 ล้านบาท กำไรต่อหุ้น 1.04 บาท
สาเหตุที่กำไรเพิ่มขึ้นเป็นผลจากบริษัทมีรายได้รวม 18,202.70 ล้านบาท เพิ่มขึ้น 44.7% จากช่วงเดียวกันของปีก่อนและมีกำไรสุทธิก่อนรวมกำไรหรือขาดทุนจากอัตราแลกเปลี่ยนและหรือค่าใช้จ่ายภาษีเงินได้รอการตัดบัญชี ซึ่งใช้เป็นแนวทางกำหนดการจ่ายเงินปันผล 2,023.60 ล้านบาท เพิ่มขึ้น 70.6% จาก 1,185.90 ล้านบาท ในช่วงเดียวกันของปีก่อน
TSC ยกเลิกแจกวอร์แรนต์กรรมการ
บริษัท ไทยสตีลเคเบิล (TSC) แจ้งมติคณะกรรมการบริษัทอนุมัติยกเลิกโครงการออกและเสนอขายใบสำคัญแสดงสิทธิที่จะซื้อหุ้น เพิ่มทุนของบริษัทแก่กรรมการและพนักงานของบริษัทครั้งที่ 1 (ESOPW1) เนื่องจากไฮเล็กซ์ คอเปอร์เรชั่น ซึ่งถือหุ้นของบริษัท คิดเป็น 26.94% คัดค้าน
เซ็นทรัลพัฒนากำไรโต 56%
บริษัท เซ็นทรัลพัฒนา (CPN) กำไรสุทธิไตรมาสแรก ปี 2556 จำนวน 1,655.83 ล้านบาท กำไรต่อหุ้น 0.76 บาท เพิ่มขึ้น 56% จากช่วงเดียวกันของปีก่อนมีกำไรสุทธิ 1,064.51 ล้านบาท กำไรต่อหุ้น 0.49 บาท เนื่องจากรายได้รวมเติบโตเพิ่มขึ้น 25%